РЕШЕНИЕ НА КОМИСИЯТА
от 15 юни 2009 година
за признаване по принцип на пълнотата на документацията, представена за подробна проверка с оглед на възможното включване на флуопирам в приложение I към Директива 91/414/ЕИО на Съвета
(нотифицирано под номер C(2009) 4437)
(текст от значение за ЕИП)
(2009/464/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Общността на активни вещества, разрешени за включване в състава на продукти за растителна защита.
(2)
На 30 юни 2008 г. Bayer CropScience AG представи на германските компетентни органи документация за активното вещество флуопирам, придружена от заявление за включването му в приложение I към Директива 91/414/ЕИО.
(3)
Германските компетентни органи уведомиха Комисията, че въз основа на предварително разглеждане може да се смята, че документацията за въпросното активно вещество изглежда отговаря на изискванията за данни и информация, посочени в приложение II към Директива 91/414/ЕИО. Изглежда също така, че представената документация удовлетворява изискванията за данните и информацията, установени в приложение III към Директива 91/414/ЕИО по отношение на един продукт за растителна защита, съдържащ въпросното активно вещество. В съответствие с член 6, параграф 2 от Директива 91/414/ЕИО впоследствие документацията беше препратена от съответния заявител до Комисията и другите държави-членки и беше предоставена на Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че документацията по принцип удовлетворява изискванията за данните и информацията, установени в приложение II, и - поне за един продукт за растителна защита, съдържащ разглежданото активно вещество - изискванията, установени в приложение III към Директива 91/414/ЕИО.
(5)
Настоящото решение не засяга правото на Комисията да изиска от заявителя да предостави допълнителни данни или информация с оглед изясняването на определени части от документацията.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО, документацията относно активното вещество, посочено в приложението към настоящото решение, която беше предоставена на Комисията и държавите-членки с цел веществото да бъде включено в приложение I към посочената директива, по принцип удовлетворява изискванията за данни и информация, установени в приложение II към посочената директива.
Документацията също така удовлетворява изискванията за данни и информация, установени в приложение III към посочената директива, по отношение на един продукт за растителна защита, съдържащ активното вещество, предвид предложените употреби на този продукт.
Член 2
Докладващите държави-членки извършват подробно разглеждане на посочената в член 1 документация и съобщават на Комисията заключенията си заедно с препоръка за включването или невключването в приложение I към Директива 91/414/ЕИО на активното вещество, посочено в член 1, както и всички условия, свързани с включването, възможно най-бързо и в срок най-късно до една година, считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 15 юни 2009 година.